CELEX: 32019D2244
Language: el
Date: 2019-12-16 00:00:00
Title: Εκτελεστική Απόφαση (ΕΕ) 2019/2244 του Συμβουλίου της 16ης Δεκεμβρίου 2019 με την οποία επιτρέπεται στην Ισπανία και στη Γαλλία να εφαρμόσουν ειδικό μέτρο παρέκκλισης από το άρθρο 5 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας

30.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 336/281
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/2244 ΤΟΥ ΣΥΜΒΟΥΛΙΟΥ
         της 16ης Δεκεμβρίου 2019
         με την οποία επιτρέπεται στην Ισπανία και στη Γαλλία να εφαρμόσουν ειδικό μέτρο παρέκκλισης από το άρθρο 5 της οδηγίας 2006/112/ΕΚ του Συμβουλίου σχετικά με το κοινό σύστημα φόρου προστιθέμενης αξίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1 πρώτο εδάφιο,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με επιστολή που πρωτοκολλήθηκε στις 23 Μαΐου 2019 και με επιστολή που πρωτοκολλήθηκε στις 17 Ιουνίου 2019 στην Επιτροπή, η Γαλλία και η Ισπανία, αντίστοιχα, ζήτησαν άδεια να εισαγάγουν ειδικό μέτρο παρέκκλισης από το άρθρο 5 της οδηγίας 2006/112/ΕΚ το οποίο σχετίζεται με την κατασκευή διασύνδεσης ηλεκτρικής ενέργειας μεταξύ Gatica στην Ισπανία και Cubnezais στη Γαλλία (εφεξής «το ειδικό μέτρο»).
                  
               
                     (2)
                  
                  
                     Με επιστολές της 10ης Σεπτεμβρίου 2019, η Επιτροπή διαβίβασε στα άλλα κράτη μέλη, δυνάμει του άρθρου 395 παράγραφος 2 δεύτερο εδάφιο της οδηγίας 2006/112/ΕΚ, τα αιτήματα που υπέβαλαν η Ισπανία και η Γαλλία. Με επιστολές της 11ης Σεπτεμβρίου 2019, η Επιτροπή γνωστοποίησε στην Ισπανία και στη Γαλλία ότι είχε συγκεντρώσει όλα τα στοιχεία που έκρινε απαραίτητα για την εκτίμηση των αιτημάτων.
                  
               
                     (3)
                  
                  
                     Η εθνική ρυθμιστική αρχή της αγοράς ηλεκτρικής ενέργειας της Ισπανίας «Comisión Nacional de los Mercados y la Competencia» και η εθνική ρυθμιστική αρχή της αγοράς ηλεκτρικής ενέργειας της Γαλλίας «Commission de Régulation de l’Énergie» υπέγραψαν, στις 22 Σεπτεμβρίου 2017, συμφωνία για τη χρηματοδότηση διασύνδεσης ηλεκτρικής ενέργειας μεταξύ της Ισπανίας και της Γαλλίας μέσω του Βισκαϊκού Κόλπου. Η κατασκευή της διασύνδεσης ανατέθηκε στους διαχειριστές συστημάτων μεταφοράς ηλεκτρικής ενέργειας της Ισπανίας και της Γαλλίας, δηλαδή στον «Red Eléctrica de España» και στον «Réseau de transport d’Electricité», αντίστοιχα. Στην εν λόγω συμφωνία προβλέπεται ισόποση κατανομή του κόστους του έργου: 50 % του κόστους θα επωμιστεί η Ισπανία και 50 % του κόστους η Γαλλία.
                  
               
                     (4)
                  
                  
                     Μέσω του ειδικού μέτρου, η διασύνδεση ηλεκτρικής ενέργειας ανάμεσα στην Gatica στην Ισπανία και στο Cubnezais στη Γαλλία θεωρείται ότι βρίσκεται κατά 50 % στην Ισπανία και κατά 50 % στη Γαλλία για τους σκοπούς της προμήθειας αγαθών και της παροχής υπηρεσιών, της ενδοκοινοτικής απόκτησης αγαθών και της εισαγωγής αγαθών που προορίζονται για την κατασκευή της.
                  
               
                     (5)
                  
                  
                     Χωρίς το ειδικό μέτρο, θα ήταν απαραίτητο να εξακριβώνεται για κάθε προμήθεια/παροχή, αν ο τόπος φορολόγησης είναι στην Ισπανία ή στη Γαλλία, σύμφωνα με την αρχή της εδαφικότητας.
                  
               
                     (6)
                  
                  
                     Με βάση τις πληροφορίες που έχουν διαβιβάσει η Ισπανία και η Γαλλία, το ειδικό μέτρο θα απλουστεύσει τη διαδικασία είσπραξης του ΦΠΑ, ενώ το συνολικό ποσό των φορολογικών εσόδων που εισπράττουν η Ισπανία και η Γαλλία στο στάδιο της τελικής κατανάλωσης θα επηρεαστεί μόνο σε αμελητέο βαθμό. Κατά συνέπεια, κρίνεται σκόπιμο να επιτραπεί στην Ισπανία και στη Γαλλία να εφαρμόσουν το ειδικό μέτρο παρέκκλισης.
                  
               
                     (7)
                  
                  
                     Η παρέκκλιση δεν έχει επίπτωση στους ίδιους πόρους της Ένωσης που προέρχονται από τον ΦΠΑ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Κατά παρέκκλιση από το άρθρο 5 της οδηγίας 2006/112/ΕΚ, επιτρέπεται στην Ισπανία και στη Γαλλία να θεωρήσουν ότι η διασύνδεση ηλεκτρικής ενέργειας μεταξύ Gatica στην Ισπανία και Cubnezais στη Γαλλία βρίσκεται κατά 50 % στο έδαφος της Ισπανίας και κατά 50 % στο έδαφος της Γαλλίας για τους σκοπούς της προμήθειας αγαθών και της παροχής υπηρεσιών, της ενδοκοινοτικής απόκτησης αγαθών και των εισαγωγών αγαθών που προορίζονται για την κατασκευή της.
         
         
            Άρθρο 2
            Η παρούσα απόφαση παράγει αποτελέσματα από την ημερομηνία της κοινοποίησής της.
         
         
            Άρθρο 3
            Η παρούσα οδηγία απευθύνεται στο Βασίλειο της Ισπανίας και στη Γαλλική Δημοκρατία.
         
         
            Βρυξέλλες, 16 Δεκεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               J. LEPPÄ
            
         
         
            (1)  ΕΕ L 347 της 11.12.2006, σ. 1.